**ИЗВЕШТАЈ О РАДУ УНИВЕРЗИТЕТА У БЕОГРАДУ**

**У РАЗДОБЉУ ОД 28. МАРТА ДО 3. АПРИЛА 2020. ГОДИНЕ**

 Као и током претходне седмице, Универзитет у Београду (Универзитет) и факултети у његовом саставу су наставили да организују наставу путем електронских сервиса, према распореду утврђеном на почетку текућег семестра. Настављена је тенденција све активнијег учешћа студената у електронској настави. На једном броју факултета несметано се одвијају и вежбе и спроводе колоквијуми, организовани у електронској форми (исто важи и за консултације студената са наставницима). Према извештају једног од факултета, „због интересовања будућих студената организована је беслатна припремна настава за пријемни испит“ у електронској форми (припремну наставу, чији је први термин заказан за 11. април, спроводиће асистенти).

С друге стране, на појединим факултетима остваривање ЕСПБ бодова на неким предиспитним обавезама (првенствено се мисли на лабораторијске вежбе) је отежано или онемогућено. Исто важи и за практичну наставу студената Медицинског факулета. Уз то, за наставнике и сараднике тог факултета који су ангажовани на клиничким предметима не важи примена правила о раду од куће, пошто они имају уведену радну обавезу, у складу са одлуком Министарством здравља.

На једном броју установа у саставу Универзитета постоје објективне тешкоће у одржавању објеката (зграда), с обзиром да лица која раде на тим пословима најчешће имају пребивалиште на адресама које се налазе далеко од седишта установа. У условима укинутог јавног превоза и уведеног ограниченог полицијског часа, ово представља озбиљан проблем (један број факултета има тешкоћа са прибављањем заштитних хигијенских средстава).

Поред тога, одржавање рачунарских центара и лабораторија веома је отежано, због потребе физичког присуства (макар у форми дежурства) једног броја лица која се не налазе на списку за слободно кретање у околностима ванредног стања. Из наведеног разлога, факултети, посредством Универзитета, континуирано указују на **потребу проширења списка лица којима би било омогућено слободно кретање и током трајања полицијског часа**. У сврху решавања овог проблема, деканима и директорима прослеђена је молба ректорке за достављање проширеног списка ових лица. Прибављени подаци (који се односе на још највише два додатна лица по факултету и институту) прослеђени су Министарству просвете, науке и технолошког развоја, у сврху што бржег омогућивања проширења наведеног списка.

На неким факултетима одржане су ванредне електронске седнице наставно-научног већа, као и деканских колегијума. На факултетима са већим бројем наставника постоји објективни проблем у омогућавању одржавања електронских седница наставно-научног већа и изборног већа. На бројним факултетима ради се на припреми материјала за акредитацију установа и студијских програма. Студенти и други корисници Интернет страница факултета и Универзитета редовно су обавештавани о функционисању током ванредног стања. Научни рад обавља се путем писања научних радова и припремања научно-истраживачких пројеката.

 У току наведеног периода одржане су две редовне електронске седнице Ректорског колегијума. Обављене су припреме за одржавање електронске седнице Сената, заказане за среду, 8. април. Члановима Сената упућен је дневни ред седнице, уз пропратне материјале. Свакодневно је обављано узајамно консултовање чланова Ректорског колегијума, као и њихово консултовање са деканима факултета и директорима института и председницима универзитетских органа и тела, путем телефона и електронске поште.

У Београду, 3. априла 2020. године

др Владимир Микић

в. д. генерални секретар